แล้วแต่จะคิด! SOLAR แก้งบ Q1 เหตุคำนวณอัตราแลกเปลี่ยนผิดพลาด
แล้วแต่จะคิด! SOLAR แก้งบ Q1 เหตุคำนวณอัตราแลกเปลี่ยนผิดพลาด หลังออกมาแก้งบ Q1/59 ที่ผ่านการรับรองจากผู้ตรวจสอบบัญชีแบบน่ากังขา จนทำให้ผลขาดทุนจากหลัก 20 ล้านบาท กลายเป็นผลขาดทุนแค่ 2 แสนบาท
24 พ.ค. 2559

ผู้สื่อข่าวรายงานว่า ตามที่ตลาดหลักทรัพย์แห่งประเทศไทยขอให้ บริษัท โซลาร์ตรอน จำกัด (มหาชน) หรือ SOLAR ชี้แจงเกี่ยวกับการแก้ไขงบการเงินไตรมาสที่ 1/2559 ว่าสาเหตุที่ต้องแก้ไขงบการเงินเกิดจากอะไร และบริษัทพบข้อผิดพลาดนี้ได้อย่างไร
ทั้งนี้ SOLAR ชี้แจงว่า บริษัทได้รับงบการเงินไตรมาสที่ 1/2559 และประชุมรับรองงบการเงินในวันที่ 13 พฤษภาคม 2559 ซึ่งทางคณะกรรมการตรวจสอบได้มีการสอบถามเกี่ยวกับค่าใช้จ่ายในการบริหารที่เพิ่มขึ้นเนื่องจากงบการเงินในไตรมาสที่ 1/2559 ตามรายงานงบการเงินลงวันที่ 13 พฤษภาคม 2559 มีส่วนของค่าใช้จ่ายในการบริหารที่เพิ่มขึ้นจากไตรมาสที่ 1/2558
โดยงบการเงินรวม มีค่าใช้จ่ายในการบริหารในไตรมาสที่ 1/2559 จำนวน 55.65 ล้านบาท ส่วนไตรมาสที่ 1/2558 จำนวน 23.79 ล้านบาท ซึ่งมีค่าใช้จ่ายเพิ่มขึ้น 31.86 ล้านบาท งบการเงินเฉพาะกิจการ มีค่าใช้จ่ายในการบริหารในไตรมาสที่ 1/2559 จำนวน 55.11 ล้านบาท ส่วนไตรมาสที่ 1/2558 จำนวน 23.28 ล้านบาท ซึ่งมีค่าใช้จ่ายเพิ่มขึ้น 31.83 ล้านบาท
ภายหลังการส่งงบการเงิน เมื่อวันที่ 13 พฤษภาคม 2559 ทางบริษัทได้มีการตรวจสอบค่าใช้จ่ายต่างๆ จนพบว่ามีการบันทึกค่าใช้จ่ายขาดทุนจากอัตราแลกเปลี่ยนตามสัญญาซื้อขายเงินตราต่างประเทศซึ่งเป็นรายการที่แสดงอยู่ในค่าใช้จ่ายในการบริหาร เป็นรายการที่เกิดจากการคำนวณผิดพลาดในกระดาษทำการรายละเอียดในการคำนวณ ซึ่งสืบเนื่องมาจากงบการเงินสำหรับปี 2558
โดยปกติในการทำงานของบริษัท จะมีการคำนวณเปรียบเทียบสัญญาซื้อขายเงินตราต่างประเทศระหว่างอัตราแลกเปลี่ยนที่ซื้อขาย กับอัตราแลกเปลี่ยน ณ สิ้นงวดตามประกาศของธนาคารแห่งประเทศไทย ทุกสิ้นงวด ซึ่งจากการตรวจสอบพบข้อผิดพลาดในการคำนวณในงวดสิ้นปี 2558 ซึ่งมีผลทำให้ ค่าใช้จ่ายขาดทุนจากอัตราแลกเปลี่ยนตามสัญญาซื้อขายเงินตราต่างประเทศ ในงวดปี 2558 ซึ่งบันทึกต่ำไปจำนวน 25.81 ล้านบาท
ซึ่งมีผลให้ทำให้เกิดการบันทึกค่าใช้จ่ายขาดทุนจากอัตราแลกเปลี่ยนตามสัญญาซื้อขายเงินตราต่างประเทศในงบการเงินไตรมาสที่ 1/2559 สูงไป จำนวน 25.81 ล้านบาท ในการแก้ไขปรับปรุงงบการเงินนี้ ได้มีการแก้ไขงบการเงิน ณ 1 มกราคม 2559 (ตรวจสอบแล้ว) ปรับปรุงใหม่
โดยมีการปรับปรุงแก้ไข ในงบแสดงฐานะการเงินในส่วนของสินทรัพย์หมุนเวียนสินทรัพย์ภาษีเงินได้รอการตัดบัญชี และ กำไรสะสมที่ยังไม่ได้จัดสรร บริษัทจึงปรับปรุงย้อนหลังงบการเงินสำหรับปี 2558 ที่แสดงเป็นข้อมูลเปรียบเทียบ
 
อนึ่งเมื่อวันที่ 23 พ.ค.59 SOLAR แก้ไขผลการดำเนินงานไตรมาส 1/59 สิ้นสุดวันที่ 31 มี.ค.59 (รวมบริษัทย่อย) เป็นขาดทุนสุทธิ 0.261 ล้านบาท หรือขาดทุนสุทธิ 0.01 บาทต่อหุ้น เทียบกับช่วงเดียวกันของปีก่อนที่มีกำไรสุทธิ 2.39 ล้านบาท หรือมีกำไรสุทธิ 0.01 บาทต่อหุ้น
จากก่อนหน้านี้ SOLAR ได้รายงานผลการดำเนินงานไตรมาส 1/59 มีผลขาดทุนสุทธิ 21.62 ล้านบาท หรือขาดทุนสุทธิ 0.04 บาทต่อหุ้น เทียบกับช่วงเดียวกันของปีก่อนที่มีกำไรสุทธิ 2.39 ล้านบาท หรือมีกำไรสุทธิ 0.01 บาทต่อหุ้น